Trobamos referencias a Torrillo en l'apellito d'un participant en las Cortz d'Aragón celebratas en Daroca en 1228 (Iohanes de Torrillo), pero no podemos saber si ye este Torrillo lo Turrillo de Zaragoza. Los dos toponimos se castellanizan pronto en l'oficial, y por lo que fa a lo toponimo xilocano ya fegura como Torrijo en 1401, de la mesma forma que lo sufixo -illo, -ello va castellanizando-se en los textos contemporanios, dixando como repuis a l'este de la redolada como Varello y Corvella. En lo libro de la manifestación de lo morabetín de la Comunidat de Daroca de 1373 s'escribe ya castellanizato como Torrixo, (pero a x puet representar lo fonema prepalatal fricativo sonono de la g castellana d'ixa epoca, que no existe en aragonés, de la mesma traza que penyaroxa en lo fogache de 1495, que huei en lo catalán local no se prenuncia con /x/, sino con /ij/). En las actas de lo proceso de Cortz de Zaragoza s'escribe Torricho, que debeba estar la pronunciación en l'aragonés de las comunidatz aragonesas (como regacho y panocha en relación a "regallo" y "panolla").